RollerCoaster-simulaattorissa voit suunnitella ja johtaa omaa huvipuistoasi. Napsauta tervetuloikkunan vasemmassa reunassa olevaa painiketta. Jos haluat johtaa valmiiksi rakennettua huvipuistoa, valitse seuraavassa ikkunassa Diamond Heights. Jos haluat rakentaa puiston itse alusta alkaen, valitse Forest Frontiers. Pelin käyttöä on mukava opetella Diamond Heights -vaihtoehdolla.
Näytön yläreunassa on neljä kuvakeryhmää.
Ensimmäisen ryhmän kolmen kuvakkeen toiminnot ovat tauko, ohjelmasta poistuminen ja ääni pois/päälle. Seuraavan ryhmän kuvakkeilla määritetään näytön toiminnot, zoomaus, kuvakulman vaihto, näytön näkymät sekä puiston kartta. Kolmannen ryhmän kuvakkeilla valitaan rakennukset, muokattavat tapahtumat, vallihaudat, altaat, istutukset, polut ja huvilaitteet. Viimeisen ryhmän kuvakkeet liittyvät puiston hallintaan. Kuvakkeista voi tarkistaa puiston tuottavuuden, kehityksen, käytössä olevat huvittelumahdollisuudet, puiston yleistiedot, asiakaspalautteet, henkilökunnan sekä uusimmat tiedotteet.
Jos valitset Diamond Heights -toiminnon, sinun on ansaittava huvipuistollasi kolmen vuoden kuluessa vähintään 20 000 puntaa. Tämän päämäärän saavuttamiseksi sinun on laajennettava huvittelumahdollisuuksia. Puiston kehittäminen on rahoitettava pääsylipuilla ja laitemaksuilla.
Diamond Heights -huvipuistosta puuttuvat alussa tuottoisat ruoka- ja juomapaikat. Asiakkaasi saattavat valittaa hygienian puutteellisuudesta. Joudut palkkaamaan lisää henkilökuntaa pitämään puiston puhtaana. Lisäksi sinun on pidettävä silmällä eri huvitusten tuottoa, lyhennettävä odotusaikaa laitteisiin ja korotettava pääsymaksuja harkitusti, jotta asiakkailla on edelleen varaa vierailla puistossa.

Myyntikojun tai huvilaitteen rakentaminen
Napsauta kolmannen ryhmän viimeistä kuvaketta (build new ride/attraction)
Napsauta näytölle tulevan ikkunan oikeanpuoleista välilehteä, jolla on paksuposkinen mies.
Valitse pizzapuoti ja napsauta build this -painiketta. 
Sijoita myyntipiste puistoon. Näytölle ilmestyy ikkuna, jossa voit säätää tuotteiden hintoja. Napsauta lopuksi pientä vihreää painiketta, jolla myyntipiste avataan.

Työntekijöiden palkkaaminen
Napsauta viimeisen ryhmän toiseksi viimeistä painiketta.
Valitse avautuvasta ikkunasta esim. Security ja napsauta Hire new security guard -painiketta. Uuden ikkunan osoitin muuttuu pinsetiksi. Siirrä sitä haluamaasi puiston kohtaan ja pane vartija töihin hiirtä napsauttamalla.

Huvipuiston laitteen hinnan muuttaminen
Napsauta laitetta ja muuta hintaa kolikolla merkityllä välilehdellä. 

Lue asiakkaittesi ajatuksia
Napsauta yhtä vierastasi, niin näet mm. mitä mieltä hän on puistostasi, paljonko rahaa hän on käyttänyt ja paljonko rahaa hänellä on vielä käyttämättä.

Jotta puistosi kukoistaisi, sinun on laajennettava sitä, rakennettava myyntipisteitä ja palkattava henkilökuntaa huolehtimaan asiakkaistasi, jotta he kuluttaisivat mahdollisimman paljon rahaa mahdollisimman nopeasti ja tekisivät tilaa uusille asiakkaille ja tuotteille. 

Puistosta poistutaan napsauttamalla levykekuvaketta ja valitsemalla Quit game.